कालका-शिमला नेशनल हाईवे पर परवाणू में बनाया, 160 मीटर लंबे ब्रिज का वजन एक हजार टन
हिमाचल के प्रवेश द्वार परवाणू में कालका शिमला नेशनल हाईवे-5 TTR के समीप पुश टेक्नोलॉजी से बनने जा रहा पुल जल्द ही शुरू होने वाला है।
हिमाचल के परवाणू में कालका-शिमला नेशनल हाईवे पर ट्रिंबर ट्रेल रिजॉर्ट (TTR) के पास पुश टेक्नोलॉजी से बनाए जा रहे पुल का काम पूरा हो गया है। पुश टेक्नोलॉजी से बना यह हिमाचल प्रदेश का पहला पुल है। इसे बहुत जल्दी ट्रैफिक के लिए खोल दिया जाएगा। यह पुल 160 मीटर लंबा है और इसका वजन एक हजार टन से ज्यादा है।
इस पुल का काम लगभग 10 महीने पहले शुरू हुआ था और अब ये अंतिम चरण में है। फरवरी अंत तक या फिर मार्च महीने के पहले हफ्ते में इसे ट्रैफिक के लिए खोल दिया जाएगा।
पूरा पुल एक पिलर पर, 15 करोड़ रुपए खर्च
पुश टेक्नोलॉजी जैसी नई तकनीक से बनाए गए इस ब्रिज की सबसे खास बात ये है कि इस पूरे पुल में सिर्फ एक पिलर है। पुल के पूरे ढांचे को एक किनारे की तरफ से आगे धकेलते हुए हाईवे से जोड़ा गया है। इस ब्रिज को बनाने में मुख्यत: लोहे का ही इस्तेमाल किया गया है। इस पुल पर 12 से 15 करोड़ रुपए खर्च हुए हैं।
टूरिस्टों के लिहाज से हाईवे अहम
दिल्ली और चंडीगढ़ की तरफ से हिमाचल पहुंचने का एकमात्र रास्ता कालका-शिमला नेशनल हाईवे ही है। सोलन, शिमला, कसौली, चायल, कुफरी और दूसरे कस्बों का सारा ट्रैफिक इसी हाईवे से गुजरता है। टूरिस्ट सीजन में यहां ट्रैफिक का दबाव कई गुना बढ़ जाता है। हर वीकएंड पर भी चंडीगढ़-पंचकूला, मोहाली और हरियाणा के तमाम शहरों के लोग शिमला जाते हैं।
ट्रैफिक के इसी दबाव को कम करने के लिए इन दिनों कालका-शिमला नेशनल हाईवे को फोरलेन करने का काम चल रहा है और चंडीगढ़ से सोलन तक फोरलेनिंग का काम पूरा भी हो चुका है। परवाणू हिमाचल का एंट्री गेट कहलाता है और यहां इस ब्रिज के न होने की वजह से बहुत दिक्कतें आ रही थी। इसी वजह से यहां नया ब्रिज बनाने का फैसला लिया गया।
पुश टेक्नोलॉजी की वजह
परवाणू में TTR के पास जिस जगह यह पुल बनाया गया है, वहां पहले पहाड़ी की तरफ कटिंग करके हाईवे को चौड़ा करने की काफी कोशिशें की गई मगर पहाड़ी से पत्थर और मलबा गिरने की वजह से हमेशा अड़चन आती रही। हाईवे चौड़ा कर रही कंपनी की तमाम कोशिशें फेल हो जाने के बाद नेशनल हाईवे अथॉरिटी ऑफ इंडिया (NHAI) ने यहां पुश टेक्नोलॉजी से पुल बनाने का फैसला किया। यह पुल बनकर लगभग तैयार हो चुका है और इन दिनों इसे फाइनल टच दिया जा रहा है।
ब्लैक स्पॉट खत्म होगा
ट्रैफिक के लिहाज से कालका-शिमला नेशनल हाईवे हमेशा व्यस्त रहता है। इस हाईवे पर ट्रिंबर ट्रेल रिजॉर्ट (TTR) के पास वाली जगह ब्रिज बनने से पहले ब्लैक स्पॉट के रूप में आइडेंटिफाई थी। यहां आए दिन सड़क दुर्घटनाएं होती रहती हैं। इसकी वजह से वाहन चालक और ट्रैफिक पुलिस के लिए यह जगह हमेशा परेशानी की वजह बनी रही।
NHAI डायरेक्टर बोले- एक पिलर पर दो स्पैन
NHAI के प्रोजेक्ट डायरेक्टर बलविंदर सिंह ने बताया कि कालका-शिमला हाईवे पर पुश टेक्नोलॉजी से बनाए गए इस पुल में लगभग एक हजार टन लोहे और कंक्रीट का इस्तेमाल हुआ है। यह ब्रिज एक पिलर पर बनाया गया है और इसमें 80-80 मीटर के 2 स्पैन लगाए गए हैं। यह पुल 160 मीटर लंबा है और इसकी चौड़ाई 12 मीटर है।
बलविंदर सिंह ने बताया कि उनकी पूरी कोशिश है कि यह पुल फरवरी के अंत तक ट्रैफिक के लिए खोल दिया जाए। इसके लिए युद्धस्तर पर काम चल रहा है।